Document ID: 32001R0545

Κανονισμός (ΕΚ) αριθ. 545/2001 της Επιτροπής
της 20ής Μαρτίου 2001
για την τροποποίηση του κανονισμού (ΕΚ) αριθ. 1623/2000 για τον καθορισμό των λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, όσον αφορά τους μηχανισμούς της αγοράς
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 33,
Εκτιμώντας τα ακόλουθα:
(1) Το άρθρο 46 παράγραφος 4 του κανονισμού (ΕΚ) αριθ. 1623/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2786/2000(4), διέπει ορισμένες λεπτομέρειες εφαρμογής της παράδοσης των υποπροϊόντων της οινοποίησης για πειραματισμό. Οι διατάξεις αυτές δεν είναι αρκετά σαφείς και πρέπει, συνεπώς, να τροποποιηθεί η διατύπωσή τους.
(2) Το άρθρο 64 παράγραφος 3 του κανονισμού (ΕΚ) αριθ. 1623/2000, ρυθμίζει ορισμένες λεπτομέρειες εφαρμογής της ενίσχυσης στην αποθεματοποίηση για τις αλκοόλες που προέρχονται από την απόσταξη που προβλέπεται στο άρθρο 29 του κανονισμού (ΕΚ) αριθ. 1493/1999. Οι διατάξεις αυτές δεν είναι αρκετά σαφείς και πρέπει, συνεπώς, να τροποποιηθεί η διατύπωσή τους.
(3) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχειρίσεως οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το άρθρο 46 παράγραφος 4 δεύτερο εδάφιο του κανονισμού (ΕΚ) αριθ. 1623/2000 αντικαθίσταται από το ακόλουθο κείμενο:"Για τους παραγωγούς που παραδίδουν τον οίνο ή τα υποπροϊόντα τους με σκοπό τον ελεγχόμενο πειραματισμό από τα κράτη μέλη, εφαρμόζονται οι διατάξεις που αναφέρονται στα άρθρα 45, 46 και 47, και η ενίσχυση που πρέπει να καταβληθεί σ' αυτόν που εξουσιοδοτείται να πραγματοποιήσει τον πειραματισμό ανέρχεται σε 0,277 ευρώ/% vol/εκατόλιτρο."
2. Το άρθρο 64 παράγραφος 3 πρώτο εδάφιο δεύτερη και τρίτη περίπτωση του κανονισμού (ΕΚ) αριθ. 1623/2000 αντικαθίσταται από το ακόλουθο κείμενο:
"- τουλάχιστον επί εξάμηνο και επί δωδεκάμηνο κατ' ανώτατο όριο κατά τη διάρκεια της περιόδου από την 1η Δεκεμβρίου της τρέχουσας περιόδου έως τις 30 Νοεμβρίου της επόμενης περιόδου.
Ωστόσο, για την αμπελοοινική περίοδο 2000/01, η δεύτερη ενίσχυση μπορεί να καταβληθεί για τις αιτήσεις ενίσχυσης που υποβλήθηκαν κατά την περίοδο από την 1η Δεκεμβρίου 2000 έως τις 30 Μαΐου 2001 και επί ελάχιστη διάρκεια έξι μηνών και μέγιστη διάρκεια δώδεκα μηνών."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Μαρτίου 2001.

Labels: 3
17
5
6